**Кацярына Ярэменка** (укр.: Катерина Єременко; нар. 29 лістапада 1993 года, Чарнаўцы, Украіна), вядомая па сцэнічным псеўданіме **daKooka** — украінская спявачка, аўтарка песень, кампазітарка. Стварае музыку пераважна ў электронным стылі. У творчасці адсочваюцца таксама трып-хоп, драм-н-бейс, індзі-рок, поп, эксперыментал.

Біяграфія
---------

Кацярына Ярэменка нарадзілася ў Чарнаўцах. Скончыла музычную школу па класе «фартэпіяна». Па запрашэнні настаўніцы спявала ў царкоўным хоры. З гэтага досведу пераняла некаторыя моманты для ўласнай творчасці: манера бэк-вакалаў, ідэя з мноствам гукавых дарожак для больш атмасфернага гучання песень — на гэтыя эксперыменты яе натхнілі высокія ноты, якія бяруць харысты.

З дзяцінства спявачку называлі Кукай. Пры стварэнні электроннай пошты «Kooka» аказалася занадта кароткім, а дададзенае «da» увайшло ў псеўданім. Здабыла спецыяльнасць інжынера-тэхнолага харчовай прамысловасці, аднак не плануе займацца гэтым у будучыні.

Творчасць
---------

Першую песню напісала ў 18 гадоў, апублікавала ва «УКантакце». З гэтага пачалося стварэнне іншых кампазіцый і развіццё праекта daKooka. Выступала ў чарнавіцкіх пабах, а затым са знаёмымі музыкантамі ўтварыла гурт daKooka Live Band, з якім гастралявала па Украіне. Зараз працуе як сольная выканаўца.

Першы англамоўны альбом «*Radha*» выйшаў у сакавіку 2015 года. Ён названы ў гонар індыйскай багіні кахання, паколькі гэтая тэма ў ім з’яўляецца скразной.

У 2016 годзе daKooka выпусціла міні-альбом «*Очень весело с моими друзьями*», працяты меланхалічным настроем і нотамі сарказму.

У 2017 годзе прымае ўдзел ва ўкраінскім праекце «Голос країни-7», хаваючы твар пад вэлюмам. Выйшаўшы на сцэну падчас этапу «накаўтаў», выканала папулярны хіт Youssou N’Dour «7 Seconds». Падчас эмацыйнага выступу сарвала вэлюм. Джамала пазнала салістку праекта daKooka. *«Гэта неймаверна цікавая новая музыка, якую вы пішаце самі»*, — адзначыла Джамала. Пасля выканання фрагмента ўласнай песні, Патап адмовіў спявачцы: *«Я не буду цябе саджаць на крэсла не таму, што ты не годная. Я хачу цябе абараніць ад складанага змагання, хачу, каб ты прысвяціла сябе сваёй сольнай кар’еры. Гэта называецца пайсці з трыумфам!»*.

У лістападзе 2017 года выпускае другі міні-альбом «*Гордо*».

У наступным годзе выходзяць поўнафарматны альбом «*Герой*», які стаў вядомым дзякуючы віруснасці асноўнага трэку, і міні-альбом «*Форма*».

У лістападзе 2019 года на ўкраінскіх тэлеэкранах выйшаў маладзёжны серыял «Першыя Ластаўкі», дзе песні DaKooka прысутнічаюць сярод саўндтрэкаў. У тым жа годзе ў верасні выйшла пласцінка «*Стренджлава*», якая, аднак, не прыцягнула такой увагі, як папярэдняя «вялікая» работа музыканткі.

У ліпені 2021 года выходзіць поўнафарматны альбом «*31006*», над якім яна працавала 2 гады і на якім пазначыліся змены ў яе гучанні.

Дыскаграфія
-----------

* Radha (LP, 2015)
* Очень весело с моими друзьями (EP, 2016)
* Гордо (EP, 2017)
* Герой (LP, 2018)
* Форма (EP, 2018)
* Стренджлава (LP, 2019)
* Так интереснее (EP, 2020)
* Да кто такой этот ваш FEAT? (LP, 2020)
* KTSH 3.10.06, Ч.1 (EP, 2021)
* 31006 (LP, 2021)

Зноскі
------

1. ↑  міні-альбом на Soundcloud
2. ↑  DaKooka — Гордо (2017)
3. ↑  DAKOOKA пішла в рок — слухайте альбом «31006»

Спасылкі
--------

* Профіль на Soundcloud
* Чому DaKooka — «темна конячка» українського інді-попу (укр.)
* daKooka: про пісні на диктофон, соло і Джека Вайта (укр.)
* DAKOOKA Презентация ЕР «Гордо» с Валерией Чачибая (укр.)

|  |  |
| --- | --- |
| ⚙️   У сацыяльных сетках | У Кантакце |
| Фота, відэа і аўдыё | Instagram · Last.fm · SoundCloud · SoundCloud · Spotify · Яндэкс Музыка |
| Тэматычныя сайты | Discogs · MusicBrainz |